Στις **11 και 12 Νοεμβρίου 2019** πραγματοποιείται στην Αθήνα το [**Singularity University Summit**](https://www.singularityugreecesummit.org/), η Συνάντηση Κορυφής του [Πανεπιστημίου Singularity](https://su.org/about/). Πρόκειται για μια καινοτόμο συνεδριακή εκδήλωση κατά τη διάρκεια της οποίας **ομιλητές διεθνούς φήμης θα μιλήσουν για τις ανατρεπτικές συνέπειες της τεχνολογικής προόδου, η οποία αναπτύσσεται με εκθετικούς ρυθμούς, και επηρεάζει κάθε τομέα της ζωής μας.** H τεχνητή νοημοσύνη, η ρομποτική, η επαυξημένη και η εικονική πραγματικότητα, η ψηφιακή βιομηχανική παραγωγή, η βιοτεχνολογία, η γονιδιωματική τεχνολογία, η υπολογιστική, οι αισθητήρες, τα δίκτυα, η νανοτεχνολογία και άλλες διαρκώς αναδυόμενες εφαρμογές της τεχνολογίας δημιουργούν τις συνθήκες για ένα καλύτερο και πιο δίκαιο μέλλον για όλους. Ταυτόχρονα δημιουργούν προκλήσεις, η αντιμετώπιση των οποίων απαιτεί ένα νέο, εκθετικό τρόπο σκέψης.

**Το Singularity University Greece προσφέρει στους φοιτητές τριτοβάθμιας εκπαίδευσης της χώρας, τη δυνατότητα να παρακολουθήσουν δωρεάν μέσω live stream επιλεγμένες ομιλίες, ώστε να εκτεθούν στα νέα δεδομένα και στις εξελίξεις που μεταβάλλουν ραγδαία τον κόσμο μας. Αποτελεί μια μοναδική ευκαιρία να υιοθετήσουν οι νέοι έναν τρόπο σκέψης (mindset) που θα τους βοηθήσει να σχεδιάσουν εύστοχα τις εκπαιδευτικές και επαγγελματικές τους επιλογές, αλλά και να πάρουν σημαντικές αποφάσεις στη ζωή τους.** Εκκινώντας από τις ηθικές τους αξίες και την εσωτερική τους δύναμη, οι φοιτητές θα αναλογιστούν αν, πώς και γιατί θέλουν / μπορούν να συμβάλλουν στην αλλαγή που θα κάνει το μέλλον της ανθρωπότητας καλύτερο.

Η γλώσσα της εκδήλωσης είναι η αγγλική. Η παρακολούθησή της προϋποθέτει επίπεδο γλωσσομάθειας C2 (Proficiency), καθώς δεν θα υπάρχει ταυτόχρονη μετάφραση. Θα έχετε τη δυνατότητα να συνδεθείτε τη Δευτέρα 11 και την Τρίτη 12 Νοεμβρίου 2019, από τις 09.00 ως τις 19.00 η ώρα και να παρακολουθήσετε τις ομιλίες που αναφέρονται στο [πρόγραμμα](https://www.singularityugreecesummit.org/).

Σε περίπτωση που ενδιαφέρεστε να προβάλετε την εκδήλωση στο Πανεπιστήμιό σας θα πρέπει να φροντίσετε να συγκεντρώσετε τους ενδιαφερόμενους φοιτητές σε μία αίθουσα αντίστοιχης χωρητικότητας, με δυνατότητα καλής σύνδεσης στο διαδίκτυο και προβολής σε οθόνη και **να επικοινωνήσετε μέσω email το αργότερο μέχρι τις 6 Νοεμβρίου με το stream@su.gr**, ώστε στη συνέχεια να σας αποσταλεί ο σύνδεσμος για παρακολούθηση της εκδήλωσης.

Για περισσότερες πληροφορίες μπορείτε να απευθύνεστε στην κα. Ναντίν Καιμάρα στο SingularityU Greece Summit (stream@su.gr).